Pentru că locuiesc în zonă, obișnuiesc să mă plimb prin parcul pe care locuitorii îl știu după denumirea veche și anume „Moghioroș”. Încă de când a fost redeschis publicului, în mai 2015, am fost neplăcut surprinsă de cât de puțin spațiu verde mai rămăsese după renovare. Am zis însă „asta e”, bine măcar că s-au terminat lucrările.

Dacă stai în Sectorul 6 al Capitalei atunci poți să fii mândru: Parcul Drumul Taberei a fost cel mai scump parc din România. Există și o veste proastă aici, pentru că, așa cum arată lucrurile, investiția asta pare și una dintre cele mai prost făcute din România. Și nici măcar nu e gata, deși a costat o grămadă de bani. Mai exact 75 de milioane de lei.

Ei bine, iată că nu s-au terminat lucrările. Anul ăsta, la trei ani de la inaugurare, parcul s-a transformat din nou într-un șantier. Lucrările au durat câteva săptămâni, în luna iulie, și nu poți să nu te iei cu mâinile de cap și să te întrebi: cum e posibil să vezi utilaje, tractoare și muncitori care sapă și strică aleile și spațiul verde, într-un parc aproape nou-nouț?

Ca să înțelegi dezastrul, îți dau un simplu exemplu. Proiectul finanțat de UE a prevăzut construirea aleilor din pietriș, însă calitatea acestora a fost atât de slabă, încât chiar Primăria Sectorului 6 recunoaște, într-un răspuns pentru VICE România, că a fost nevoită să le schimbe recent pe toate.

Și acum să ne întoarcem la bani. Am aflat că numai anul acesta pentru reparațiile făcute în Parcul Drumul Taberei s-au cheltuit 12 224 000 lei. De data asta, exclusiv din banii bucureștenilor.

Curtea de Conturi a României a criticat la rândul său această investiție și a spus, într-un raport, că suprafața de spațiu verde este mai mică după reabilitare decât era înainte. Mă rog, oricine putea să-și dea seama de asta, dar bine că scrie și într-un raport oficial.

În primul rând trebuie să-ți spun că proiectul ăsta de 75 de milioane de lei a fost făcut din bani europeni. Numai că, din cauză că s-au descoperit nereguli la procedura de achiziție publică, Autoritatea de management (de la Ministerul Fondurilor Europene) a aplicat o corecție de 25%. Asta înseamnă că, în loc să fie folosiți integral bani europeni, Primăria Sectorului 6 a trebuie să pună o parte din sumă.

Așa că m-am apucat și eu de săpături ca să văd ce s-a întâmplat.

„Pentru aleile din sorturi pietriș, sorturi marmură și nisip stabilizat suma alocată a fost de 2 327 072 lei. În urma efectuării unei expertize tehnice s-a constatat că soluția prevăzută inițial în proiect nu s-a dovedit a fi una viabilă implicând costuri mari de întreținere, motiv pentru care s-a optat pentru o îmbunătățire a soluției tehnice’’, a explica primăria gestionată de Gabriel Mutu.

Ca urmare, în această vară, Primăria a decis renunțarea la pietriș și asfaltarea lor, investiție care i-a costat pe bucureșteni 2 000 000 lei din bugetul local.

Dar cea mai mare bătaie de joc la adresa banilor publici o reprezintă însă povestea serelor cu plante exotice prevăzute în proiectul inițial și care nici acum nu sunt gata.

Despre serele astea minunate am scris, tot în VICE, în 2016. Nici atunci nu erau gata, deși parcul fusese dat în folosință de câteva luni bune. În plus, se ridica întrebarea: de ce să plătești alte 10 milioane de lei (mai exact 9,9 milioane) pe o asemenea investiție, cu încălzire geotermală, când în apropiere se află Grădina Botanică, cu sere declarate monument istoric și obiective de interes local și care stau nerenovate din lipsa fondurilor?